SL Uradni list Evropske unije C 189/37

Objava vloge v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 189/14

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo. Izjave o ugovoru mora Komisija prejeti v šestih mesecih od dneva te objave.

ENOTNI DOKUMENT

UREDBA SVETA (ES) št. 510/2006

„MELON DE GUADELOUPE“

ES št: FR-PGI-0005-0844-18.01.2011

ZGO ( X ) ZOP ( )

1. Ime:

„Melon de Guadeloupe“

2. Država članica ali tretja država:

Francija

3. Opis kmetijskega proizvoda ali živila:

3.1 Vrsta proizvoda:

Skupina 1.6: sadje in žita, sveži ali predelani

3.2 Opis proizvoda, za katerega se uporablja ime iz točke 1:

Melona je sezonski pridelek, ki se obira od novembra do junija in v celoti goji na prostem (brez kritja ali zavetja).

Melon de Guadeloupe je melona rumene charentske vrste, cela, sveža in čvrstega videza, z najmanjšo težo 450 gramov.

Njena lupina je zelenkasta, rumenkasta ali rumena. Ko optimalno dozori, ima na pritrdišču peclja masten kolobar ali rahle razpoke.

Melona ima lahko manjše nepravilnosti pri obliki, barvi ali lupini, če te ne vplivajo na njen splošni videz, kakovost, ohranitev in pakiranje.

Sadež melon de Guadeloupe je zelo sladek. Zahtevani refraktometrični indeks je najmanj 12 °Brix.

Zanj je značilen sladek okus, s številnimi aromami, močnim vonjem in v ustih topljivim mesom. Meso je oranžno in ima posebno visoko trajnost.

Združenje letno izvede selekcijske teste različnih sort rumene charentske vrste, vpisanih v uradni katalog vrst in sort, ter izbere tiste, ki so prilagojene lokalnim razmeram in lahko izpolnjujejo zahtevane značilnosti sadeža melon de Guadeloupe. Dovoljene so samo sorte, ki so uspešno prestale začetni in potrditveni test.

3.3 Surovine (samo za predelane proizvode):

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Postopki gojenja in obiranja potekajo na geografskem območju.

3.6 Posebna pravila za rezanje, ribanje, pakiranje itd.:

Rok za prevoz med obiranjem melon in njihovim prihodom v obrat je največ štiri ure. V obratih se serije odobrijo, nato se sadeži operejo ter ročno in vsak posebej odberejo v skladu z določbami iz specifikacije.

Pri pakiranju se uporabljajo posamične embalaže in/ali pladnji (enojne plasti).

3.7 Posebna pravila za označevanje:

Vsaka embalaža mora imeti:

— ime ZGO „Melon de Guadeloupe“,

— logotip ZGO.

Na vsakem sadežu mora biti nalepka z navedbo „Melon de Guadeloupe“.

4. Kratka opredelitev geografskega območja:

Geografsko območje zajema ozemlje desetih občin Guadeloupa, porazdeljenih po dveh „otokih“ otočja:

— Grande Terre z občinami Saint François, Sainte Anne, Le Moule, Morne à l’Eau, Petit Canal, Anse Bertrand in Port Louis.

— Marie Galante, ki zajema občine: Grand Bourg, Capesterre in Saint Louis.

Za to območje, ki ustreza območju, na katerem se je vzpostavila pridelava sadeža melon de Guadeloupe, so značilne posebne pedoklimatske razmere, ugodne za pridelavo kakovostnih melon.

5. Povezava z geografskim območjem:

5.1 Posebnost geografskega območja:

Naravni dejavniki

Guadeloupe je tropsko območje, na katerem sušni del leta (imenovan tudi „carême“) traja načeloma od decembra do aprila. Vendar pa sončni dnevi prevladujejo od novembra do junija.

Geografsko območje leži na atlantski obali otoka Grande Terre in na otoku Marie Galante, ki sta prevetreni regiji, v katerih je manj padavin kot v notranjosti. Poleg tega sta območji zaradi lege bolj zdravi in z manj parazitskimi okužbami kot druge guadeloupske regije.

Otoka Grande Terre in Marie Galante sestavlja dvignjena apnenčasta podlaga koralnega izvora, nekoč prekrita z vulkanskimi usedlinami, iz katerih so nastala značilna tla.

Za to območje, na katerem se gojijo melone, so značilna nabrekla ilovnata tla, razporejena v toposekvence vertisolov ter bolj ali manj debelih, kamnitih kalcitno-magnezitnih tal. Nabrekla ilovica tlom omogoča zelo visoko sposobnost kationske izmenjave, ki je načeloma nasičena, predvsem s kalcijem. Razmerje med kalcijem in magnezijem je optimalno za melone. Kalij se dobro zadržuje, fosfor pa načeloma ne retrogradira. Tla imajo zaradi nevtralnega do rahlo bazičnega pH visoko vsebnost mineralov. Sestava tal je kljub bogati zastopanosti nabrekle ilovice zaradi velike količine izmenljivega kalcija zelo stabilna.

Ilovica ostaja zlepljena, zato imajo na eni strani tla kljub močnim tropskim padavinam majhno možnost za erozijo, na drugi strani pa v zelo stabilnih cevastih mikroporah biološkega izvora vsebujejo veliko razpoložljive vode. Te značilnosti, ugodne za melone, so trajne, če se tla ne obdelujejo čezmerno.

Človeški dejavniki

Čeprav se melona na Guadeloupu goji od 17. stoletja, ko so jo uvozili kolonisti, je zapise o meloni na lokalnem trgu mogoče najti šele med drugo svetovno vojno.

Od konca 70. let in od začetka 80. let 20. stoletja je guadeloupsko proizvodnjo začel organizirati Etienne CRANE. Z združenji iz matične Francije so bili sklenjeni sporazumi o navzkrižnih izvozih in med izbranimi sadeži je bila tudi melona.

Leta 1984 so CRANE, BOYER in FABRE začeli sodelovati z združenjem Label Guadeloupe pri pridelavi in izvozu melon zunaj sezone. Tako se obrane melone še isti dan z zračnim prevozom odpremijo v matično državo in tržijo že naslednji dan. Tedanja razvojna strategija je temeljila na pridelavi melon zunaj evropske sezone, to je od januarja do maja.

Proizvodne tehnike, ki temeljijo na poudarjanju kakovosti proizvoda (izbira sort, optimalno obdobje obiranja, zmerno gnojenje, premišljeno namakanje, stroga selekcija sadežev med pakiranjem …), so se močno razvile in upoštevalo jih je čedalje več gospodarskih subjektov.

Sadež melon de Guadeloupe se je lahko konec 80. let prebil na francoski in evropski trg. Po povečanju pridelave melon konec 1989 let 20. stoletja se je ta ustalila na skupni količini od 7 500 do 8 000 ton.

Sektor melon zdaj obsega pet struktur za dajanje na trg. Danes so melone postale tretji izvozni proizvod Guadeloupa, takoj za bananami in sladkornim trstom.

5.2 Posebnost proizvoda:

Določena kakovost

Melona, ki so jo guadeloupski proizvajalci izbrali za gojenje, je melona rumene charentske vrste. Pri tej vrsti melone je mogoče še najbolj med vsemi poudariti posebnost ozemlja. Te melone imajo namreč poleg visoke vsebnosti sladkorja še izjemen vonj in arome, nekatere sorte pa tudi muškaten okus. Ljubitelji melon imajo te sadeže najraje.

Številne sorte, ki lepo uspevajo v deželah z zmernim podnebjem, se zaradi posebnosti guadeloupskega podnebja ne morejo prilagoditi razmeram na Guadeloupu. Pridelovalci sadeža melon de Guadeloupe so zato med sortami rumene charentske vrste izbrali tiste, katerih značilnosti se najbolje izrazijo na Guadeloupu. Poleg izbire se izvede še pokušnja, tako da se upoštevajo arome melone, barva in tekstura mesa.

Raziskava, izvedena med trgovci na debelo in trgovci na drobno, ki kupujejo sadeže melon de Guadeloupe, je potrdila, da melona velja za izredno kakovosten, pravilno oblikovan, zelo trajen sadež z aromami in da jo to odlikuje v primerjavi z melonami drugih izvorov, ki se prodajajo v istem obdobju.

Za sadež melon de Guadeloupe je značilen sladek okus s številnimi aromami, močnim vonjem in v ustih topljivim mesom. Meso tega sadeža je izredno trajno. Najnižja vsebnost sladkorja je 12 °Brix.

Znanje in veščine, ki se izražajo v načinu gojenja, prilagojenem lokalnim razmeram

Pridelovalci so se odločili, da bodo gojenje izvajali izključno na prostem, brez zavetja, da bi melone kar najbolje izkoristile guadeloupske pedoklimatske možnosti. Poleg tega so se odločili za gojenje melone v obdobju, optimalnem za izražanje sadnih arom, v najbolj sušnem delu leta, čeprav je melone mogoče proizvajati vse leto.

Obdelovanje tal so prilagodili možnostim okolja. Pri posebnih tleh, ugodnih za melone, na otokih Grande Terre in Marie Galante je treba namreč za ohranitev njihovih odlik (stabilnost, vodne zaloge …) omejiti obdelovanje tal in obdelovati samo suha tla. Zato so te prakse v specifikaciji urejene s predpisi.

Pridelovalci so že več let usmerjali napore v zmernejše gnojenje in namakanje ter omejevanje uporabe kemičnih herbicidov, da bi se na lokalni ravni ohranili tla in voda. Tehnike gojenja v zvezi z navedenim so urejene s predpisi.

Sloves sadeža melon de Guadeloupe

Sloves sadeža melon de Guadeloupe, priznanega kot kakovostnega „zunajsezonskega proizvoda“ (v primerjavi z Evropo), se omenja že konec 80. in začetek 90. let v več časopisnih člankih.

Sadež melon de Guadeloupe se je lahko konec 80. let prebil na francoski in evropski trg. Danes je zunajsezonski sadež melon de Guadeloupe samozadosten, svetovno znan in ohranja svoj položaj.

Tako se v trgovskih registrih mednarodne tržnice v Rungisu za zunajsezonsko melono s Francoskih Antilov sklicujejo na izvor iz Guadeloupa, kar kaže na večji sloves guadeloupske pridelave po količini in kakovosti.

Sadeži melon de Guadeloupe so načeloma bolj cenjeni v primerjavi z melonami drugega izvora iz istega obdobja, pri čemer trg priznava odlike in sloves tega pridelka. To je lahko potrdila tudi študija o prodajnih cenah charentskih melon različnega izvora na mednarodni tržnici v Rungisu med letoma 2000 in 2006.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Guadeloupsko podnebje v sušnem delu leta na ilovnato-apnenčastih tleh otokov Grande Terre in Marie Galante omogoča naravno pridelavo kakovostnih melon na prostem. Območje otokov Grande Terre in Marie Galante je zaradi suhega in prevetrenega podnebja, bližine morja, ki omejuje vročinske udare in bolezni, ter nazadnje ilovnato-apnenčastih tal ugodno za gojenje sladkih melon s številnimi posebnimi aromami. Poleg tega visoka vsebnost apnenca v tleh omogoča razvoj sadežev, za katere je značilna izjemna trajnost. Območje ustreza zlasti rumeni charentski gladki ali hrapavi meloni, pri čemer lahko vsaka vrsta razvije svoje najboljše možnosti glede arom, vonja, barve lupine in okusa.

Kakovostne melone je mogoče pridobivati samo, če se ne prehiteva niti pri kolobarjenju v nasadih niti pri različnih pripravah tal, načinu dovajanja vode v obdobju rasti rastline ali dodajanja gnojila in pri načinu gojenja. Tako znanje in veščine pridelovalcev pri obdelovanju tal, vzdrževanju nasadov in dnevnem obiranju sadežev omogočajo najboljšo kakovost. Ročna skrbna in stroga selekcija glede na otip in videz je omogočila sadežu melon de Guadeloupe uvrstitev na višjo raven, ki jo danes cenijo vsi evropski distributerji. Ti sadežu priznavajo izredno trajnost po obiranju, bogato vsebnost sladkorja in arom, s tem pa tudi njegovo posebnost v primerjavi z melonami drugega izvora, ki se prodajajo v istem obdobju.

Sklic na objavo specifikacije:

(člen 5(7) Uredbe (ES) št. 510/2006)

https://www.inao.gouv.fr/fichier/CDCIGPMelonDeGuadeloupe.pdf

(1) UL L 93, 31.3.2006, str. 12.